El poble de Llíria acompanya a Sant Miquel en la Baixà
28 de setembre de 2024

Llíria ha celebrat hui la vespra de la “festa gran” amb la popular Baixà de Sant Miquel des del seu Reial Monestir fins a la parròquia de l'Assumpció, on s'ha realitzat el pregó de les festes religioses i s'ha oficiat una missa.

Milers de veïns i veïnes, i nombrosos visitants, han participat en este tradicional acte de les festes patronals de la capital del Camp de Túria. També s'han sumat l'alcalde de la localitat, Joanma Miguel, i la resta de membres de la Corporació municipal.

La multitudinària desfilada religiosa ha tornat a comptar amb l'emotiva trobada entre les imatges dels dos patrons del municipi, Sant Miquel i Sant Vicent, a les portes de la seu de l'Orquestra de Plectre “El Micalet”, que ha realitzat una actuació en honor de tots dos sants.

Llíria ja està preparada per a viure demà, amb diversos actes, la festivitat de Sant Miquel, en una jornada en la qual s'espera la visita milers de persones al monestir durant tot el matí. A la vesprada, se celebrarà la solemne processó interparroquial en honor del patró de la ciutat.